## Rješenje kojim se Zagrebačkoj burzi d.d. nalaže da bez odgode nastavi trgovanje dionicama društva HG Spot d.d.

### NN 155/2009 (28.12.2009.), Rješenje kojim se Zagrebačkoj burzi d.d. nalaže da bez odgode nastavi trgovanje dionicama društva HG Spot d.d.

155 28.12.2009 Rješenje kojim se Zagrebačkoj burzi d.d. nalaže da bez odgode nastavi trgovanje dionicama društva HG Spot d.d.

HRVATSKA AGENCIJA ZA NADZOR FINANCIJSKIH USLUGA

3860

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 5. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), u predmetu nadzora nad trgovanjem dionicom društva HG SPOT d.d., Zagreb, Avenija Dubrovnik 46, Uprava Hrvatske agencije za nadzor financijskih usluga na izvanrednoj sjednici održanoj 18. prosinca 2009. godine donijela je sljedeće

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode nastavi trgovanje dionicom društva HG SPOT d.d., Zagreb, Avenija Dubrovnik 46, burzovne oznake HGSP-R-A.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva HG SPOT d.d., Zagreb, Avenija Dubrovnik 46, burzovne oznake
HGSP-R-A (dalje u tekstu: Izdavatelj), koja je uvrštena na redovno tržište Zagrebačke burze d.d., 7. prosinca 2009. godine, Rješenjem klase: UP/I-451-04/09-27/2, urbroj: 326-321/09-2, naložila Zagrebačkoj burzi d.d. obustavu trgovanja predmetnom dionicom.

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona. Agencija je istog dana, 7. prosinca 2009. godine zatražila očitovanje od Izdavatelja.

Izdavatelj je dostavio Agenciji očitovanje s dokumentacijom koje je urudžbirano pod klasom: 451-04/09-23/20, urbroj: 383-321-09-4. Izdavatelj je o svim činjenicama obavijestio Zagrebačku burzu d.d., što je objavljeno na internet stranicama Zagrebačke burze d.d. 8. 9. i 10. prosinca 2009. godine.

Agencija je 8. prosinca 2009. zaprimila očitovanje Izdavatelja, pod klasom: 451-04/09-23/20, urbroj: 383-321-09-3. U očitovanju se u bitnom navodi kako je 4. prosinca 2009. godine postignuta »Nagodba s imateljima komercijalnih zapisa na način da će u mirnom postupku tijekom narednog perioda predmetni dug biti reprogramiran.«. Jednako tako, Izdavatelj je istaknuo kako je »navedena banka izdavanjem bankarskih garancija omogućila opskrbljivanje maloprodajnih dućana društva.«

Dana 9. prosinca 2009. godine, u Agenciji je pod klasom: 451-04/09-23/20, urbroj: 383-321-09-4 zaprimljeno drugo očitovanje Izdavatelja, u okviru kojeg je Izdavatelj obavijestio vezano uz prijenos poslovnog udjela u društvu Senso Plus d.o.o., Zagreb, Av. Dubrovnik 46, a koja je informacija objavljena na Zagrebačkoj burzi d.d. 9. prosinca 2009. godine.

Nadalje, 10. prosinca 2009. godine, u Agenciji je pod klasom: 451-04/09-23/20, urbroj: 383-321-09-5 zaprimljeno očitovanje Izdavatelja u kojem se navodi kako se ne provodi smanjenje broja radnika, no da je isto u planu. Ističe se kako »kroz restrukturiranje Društva i optimizaciju poslovanja utvrđen je višak radnika, a sve iz razloga jer se prestaje obavlati djelatnost skladištenja, djelatnost proizvodnje te djelatnost trgovačkog posredovanja odnosno uvoza proizvoda.« Jednako tako, ističe se »kako je utvrđena potreba smanjenja broja radnika u odjelu nabave i administracije Društva te smanjenje broja zaposlenih u poslovnicama izvan Zagreba.« Društvo je također u okviru ovog podneska Agenciji istaklo da je u izradi Program zbrinjavanja viška radnika. Ovo je očitovanje također objavljeno na Zagrebačkoj burzi d.d. istog dana, 10. prosinca 2009. godine.

Dana 14. prosinca 2009. godine, pod klasom: 451-04/09-23/20, urbroj: 383-321-09-6 Izdavatelj je dostavio Agenciji dodatno očitovanje u kojem je u bitnom navedeno da je postignut sporazum s vjerovnicima koji temeljem komercijalnih zapisa 2. tranše imaju pretežiti dio dospjelih potraživanja, te da je Zagrebačka banka odobrila Izdavatelju kreditno-garantnu liniju.

Agencija je također od Zagrebačke banke d.d. kao agenta izdanja komercijalnih zapisa i kreditora Izdavatelja zatražila očitovanje o aktivnostima koje je banka poduzela nakon neuspjeha upisa 3. tranše i nemogućnosti isplate 2. tranše komercijalnih zapisa, te na ulogu banke kao glavnog financijera Izdavatelja.

Dana 17. prosinca 2009. godine Zagrebačka banka d.d. je telefaksom dostavila Agenciji očitovanje koje je zaprimljeno pod klasom: UP/I-451-04/09-27/2, urbroj: 324-321-09-5, a u kojem se u bitnom navodi da je ista sudjelovala u svim pregovorima vezanim za komercijalne zapise, te da je nakon zaključenja pregovora 4. prosinca 2009. godine odobrila novu kreditno-garantnu liniju za dobavljače.

O sklopljenoj »Nagodbi« Izdavatelj je putem Zagrebačke burze d.d. izvijestio javnost. Međutim, iz objavljenih obavijesti Izdavatelja sporno je da li je nagodba postignuta sa svim vjerovnicima ili samo s dijelom njih. Pa tako, Izdavatelj 7. prosinca 2009. godine obavještava javnost da su »dovršeni pregovori s vlasnicima 2. tranše komercijalnih zapisa«, a 9. prosinca 2009. godine napominje da je postignut »sporazum o reprogramiranju duga s dijelom vjerovnika.«

Agencija ističe da je u tijeku nadzora prikupila dokumentaciju iz koje je razvidno da je Zagrebačka banka d.d. u korespondenciji elektroničkim putem s imateljima komercijalnih zapisa uvjetovala daljnje financiranje poslovanja Izdavatelja prethodnim prihvaćanjem nacrta sporazuma naslovljenog kao Nagodba od 13. studenoga 2009. godine od strane investicijskih fondova (upisnika komercijalnih zapisa – vjerovnika). Bitan sadržaj tako predložene nagodbe predstavljalo bi podmirivanje dospjelog potraživanja imatelja komercijalnih zapisa koje bi se provelo na način da bi Izdavatelj izdao obveznice ili druge vrijednosne papire, te bi vjerovnici na taj način zapravo pristali da svoja nesporna potraživanja s naslova dospjelih komercijalnih zapisa prebijaju (kompenziraju) novim financijskim instrumentima Izdavatelja pod njima nepovoljnim uvjetima (umjesto pripadajuće zakonske zatezne kamate od 17% predložena je kamata od 8,5% na dospjelo potraživanje).

Međutim, prijedlog Nagodbe od 13. studenoga 2009. godine nije prihvaćen od strane investicijskih fondova, te je 4. prosinca 2009. godine između dijela vjerovnika (Erste Invest d.o.o., Raiffeisen invest d.o.o., S.T. Invest d.o.o. i Hypo-Alpe-Adria-invest d.o.o.) i Izdavatelja došlo do sklapanja sporazuma naslovljenog kao »Nagodba«. U odnosu na prijedlog Nagodbe od 13. studenoga 2009. godine, sporazum od 4. prosinca 2009. godine na temelju kojega je odgođena obveza Izdavatelja do 1. prosinca 2010. godine, znatno je povoljniji za investicijske fondove kao vjerovnike. Naime, značajna razlika je ta što se finaliziranim sporazumom od vjerovnika više ne zahtijeva da svoja dospjela potraživanja s naslova dospjelih komercijalnih zapisa kompenziraju u vidu obveze upisa novih financijskih instrumenata Izdavatelja (reprogram duga), a što je bio uvjet Zagrebačke banke d.d. za nastavak financiranje Izdavatelja u trenutku kada je bio aktualan prijedlog Nagodbe od 13. studenog 2009. godine. Zagrebačka banka d.d. ipak je i na temelju ovakvog sporazuma od 4. prosinca 2009. godine odobrila daljnje financiranje poslovanja Izdavatelja.

Agencija drži da se činjenica naprijed opisanog uvjetovanog kreditiranja Izdavatelja od strane Zagrebačke banke d.d. sadržana u nacrtu Nagodbe od 13. studenoga 2009. godine može smatrati povlaštenom informacijom, te stoga niti navedena kreditna institucija ne bi smjela predmetnu informaciju, a koju posjeduje i raspolaže obavljajući poslove najvažnijeg kreditora za Izdavatelja, upotrebljavati da temeljem iste navodi druge osobe (investicijski fondovi) na stjecanje određenih financijskih instrumenata. Odredbom članka 457. Zakona zabranjeno je svakoj osobi koja posjeduje povlaštenu informaciju temeljem obavljanja svojeg posla, profesije ili dužnosti navođenje druge osobe da temeljem povlaštenih informacija stječe ili otpušta financijske instrumente.

Zaključno, da je došlo do sklapanja i realizacije Nagodbe od 13. studenog 2009. godine po kojoj bi se dug investicijskih fondova s osnova dospjelih komercijalnih zapisa reprogramirao izdavanjem novih financijskih instrumenata Izdavatelja, a što je tada bio izričit uvjet Zagrebačke banke d.d. za nastavak financiranja poslovanja Izdavatelja, postojala bi pravna osnova (raspolaganje povlaštenim informacijama radi navođenja drugih osoba na donošenje određene investicijske odluke) za postupanje Agencije prema Agentu izdanja. S obzirom da prijedlog Nagodbe od 13. studenoga 2009. godine nije prihvaćen od strane vjerovnika ne postoji niti opisana zakonska osnova za postupanje prema Zagrebačkoj banci d.d.

Na temelju odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena. Sukladno članku 135. Zakona o općem upravnom postupku, Agencija smatra da je utvrdila činjenice i okolnosti koje su značajne za ovo rješenje.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-27/2
Urbroj: 326-321/09-7
Zagreb, 18. prosinca 2009.

Član Uprave
Ivan Vrljić, v. r.

Rješenje, NN 155/2009-3860